**Nafisa Yeasmin** (s. 1978) on palkittu yhteiskuntatieteiden tohtori, kansalaisvaikuttaja ja paikallispoliitikko. Hän työskentelee projektipäällikkönä Arktisessa keskuksessa. Rovaniemellä asuva Yeasmin on kotoisin pienestä kylästä Bangladeshin pohjoisosasta.

Tieteellinen ura
----------------

Yeasmin on väitellyt tohtoriksi Lapin yliopistosta vuonna 2018. Väitöskirjassaan nimeltään *The governance of immigration manifests itself in those who are being governed : economic integration of immigrants in Arctic perspectives* hän tarkasteli tekijöitä, jotka vaikuttavat kielteisesti pohjoiseen suuntautuvaan maahanmuuttoon ja kotoutumiseen. Yeasminin väitöstutkimuksesta kävi ilmi, että useat maahanmuuttaneet kokevat sosiaalista eristyneisyyttä valtaväestöstä. Yeasminin tutkimuskohteita ovat muun muassa maahanmuutto, kotoutuminen, aluekehittäminen ja sosiaalinen osallisuus .

Toiminta kansalaisvaikuttajana
------------------------------

Yeasmin on aktiivinen kansalaisvaikuttaja, joka työskentelee maahanmuuttaneiden kotoutumisen edistämiseksi. Yeasmin on nostanut esille erityisesti tyttöjen ja naisten kotoutumisen tärkeyden. Parhaillaan Yeasmin toimii Lapin Etnisten suhteuden neuvottelukunnan ETNOn puheenjohtajana, jäsenenä valtakunnallisessa ETNOssa sekä Arktisten maahanmuuttajien asiantuntijana. 

Yeasmin on ollut perustamassa ensimmäistä rovaniemeläistä maahanmuuttajayhdistystä, Arktiset maahanmuuttajat -yhdistystä toimien yhdistyksen puheenjohtajana usean vuoden ajan. Yhdistyksen tavoitteena on edistää kansainvälisyyttä ja tuoda maahanmuuttaneiden ääni kuuluville Lapissa.  Lisäksi Yeasmin on ollut mukana perustamassa maahanmuuttaneille suunnattua Sie&Mie-osuuskuntaa.

Poliittinen ura
---------------

Kuntavaaleissa 2021 Yeasmin tuli valituksi Rovaniemen kaupunginvaltuustoon Kokoomuksen ehdokkaana. Hän on ensimmäinen maahanmuuttajataustainen henkilö Rovaniemen kaupunginvaltuustossa. Yeasmin on Rovaniemen sivistyslautakunnan jäsen. Kärkiteemoikseen valtuustossa Yeasmin on nostanut kansainvälistymisen, kotoutumisen, mielenterveyden ja koulutuksen. Vuosien 2012 ja 2017 kunnallisvaaleissa Yeasmin ylsi varavaltuutetuksi Rovaniemellä .

Palkinnot
---------

Vuoden tieteentekijänä Yeasmin palkittiin vuonna 2019. Valinnan tekee vuosittain Tieteentekijöiden liitto. Valintaperusteena oli Yasminin aktiivisuus tieteentekijänä ja aktiivinen toimijuus osana kansalaisyhteiskuntaa. Yeasminin todettiin hyödyntävän tutkimustietoa yhteiskunnan hyväksi.  Kyseessä on ensimmäinen kerta, kun palkinto myönnettiin Lapin yliopistoon.

Lapin yliopiston rehtorin palkinnolla Yeasmin palkittiin vuonna 2016 työstään maahanmuuton tutkijana ja yhteiskunnallisena vaikuttajana. Etnisten suhteiden neuvottelukunta ETNO on myöntänyt Yeasminille erikoismaininnan yhdenvertaisuuden ja hyvien väestösuhteiden edistämisestä sekä yhteiskunnallisesta työstä Lapin alueella.

Zonta Internationalin Suomen ja Viron yhteinen piiri on palkinnut Yeasminin Naisen teko -kunniamaininnalla. Kunniamaininta myönnetään naisten asemaa parantaneelle henkilölle.

Aiempi ura
----------

Rovaniemelle Yeasmin muutti vuonna 2006. Ennen tutkijanuraansa Yeasmin on työskennellyt yliopistonlehtorina Bangladeshissa, päiväkodin avustajana ja ravintolayrittäjänä. Lisäksi hän on työskennellyt kulttuurinvälittäjänä Rovalan setlementin monikulttuurikeskus MoniNetissä. Pohjakoulutukseltaan Yeasmin on oikeustieteiden maisteri bangladeshilaisesta Rajshahin yliopistosta.

Lähteet
-------

1. 1 2 3 4 5  Palkittu tutkija edistää maahanmuuttajien kotoutumista: "Sopeutuminen vaatii positiivista halua ja tahtoa" *TELMA*.  14.5.2020. Viitattu 26.4.2022.
2. 1 2  "Maahanmuuttajat tulisi ryhmitellä osaamisen, ei maahantulon syyn perusteella" – Tutkija Nafisa Yeasmin kotiutui Rovaniemelle *Suomenkuvalehti.fi*.  10.1.2020. Viitattu 26.4.2022.
3. 1 2  Academic of the Year – Researcher Nafisa Yeasmin *News*. Viitattu 26.4.2022. (englanniksi)
4. ↑  Nafisa Yeasmin *Lapin yliopiston tutkimusportaali*. Viitattu 26.4.2022.
5. ↑  Yeasmin, Nafisa: The governance of immigration manifests itself in those who are being governed : economic integration of immigrants in Arctic perspectives *lauda.ulapland.fi*.  2018. Viitattu 21.12.2022.
6. 1 2 3  Vuoden tieteentekijä Nafisa Yeasmin selvittää Rovaniemellä keinoja saada yritykset tukemaan maahanmuuttajien työllistymistä *Yle Uutiset*.  25.10.2019. Viitattu 26.4.2022.
7. ↑  Äärimmäinen sää ja pimeys nujertavat etenkin Pohjois-Suomeen tulevia maahanmuuttajia: nyt vuoden tieteentekijä kertoo, miten niistä selviää *Helsingin Sanomat*.  26.10.2019. Viitattu 26.4.2022.
8. ↑  From the Arctic, for the world | Professorien, Tieteentekijöiden ja yliopistojen opetusalan lehti | Acatiimi *arkisto.acatiimi.fi*. Viitattu 26.4.2022.
9. 1 2  Wolt-kuskit kirittivät Rovaniemen valtuustoon ensimmäisen maahanmuuttajataustaisen ehdokkaan *Yle Uutiset*.  17.6.2021. Viitattu 26.4.2022.
10. ↑  ETNO 2020 - 2024 *Oikeusministeriö*. Viitattu 26.4.2022.
11. 1 2  Ihmisten äänellä, tutkimuksen äärellä *Lapin ylioppilaslehti*. Viitattu 26.4.2022.
12. 1 2 3 4  Nafisa Yeasmin pääsi ensimmäisenä maahanmuuttajana Rovaniemen kaupunginvaltuustoon – kotoutuminen kaupunkiin oli aluksi haastavaa, nyt Yeasmin haluaa tehdä sen helpommaksi muille *Lapin Kansa*. Viitattu 26.4.2022.
13. ↑  Sivistyslautakunta, kokous 4.4.2022 *Rovaniemi*. Viitattu 26.4.2022.
14. ↑  Rovaniemen uusi kaupunginvaltuusto aloitti työnsä – Junttila ja Autto jatkavat puheenjohtajina *Lapin Kansa*. Viitattu 26.4.2022.
15. ↑  Tieteentekijöiden liitto: Vuoden tieteentekijä – tutkija Nafisa Yeasmin *Akava*.  25.10.2019. Viitattu 26.4.2022.
16. 1 2  Lapin yliopiston rehtorin palkinto Nafisa Yeasminille *Yle Uutiset*.  2.3.2016. Viitattu 26.4.2022.
17. ↑  Erityismaininta Nafisa Yeasminille *Yle Uutiset*.  15.9.2015. Viitattu 26.4.2022.
18. ↑  Zontat palkitsivat Nafisa Yeasminin Naisen teko -kunniamaininnalla *Lapin Kansa*. Viitattu 26.4.2022.